b'\n_START_ARTICLE_\nKapitalizmas\n_START_PARAGRAPH_\nKapitalizmas pla\xc4\x8diausiai paplitusia prasme yra ekonomin\xc4\x97 ir socialin\xc4\x97 sistema, kurioje gamybos priemon\xc4\x97s (taip pat vadinamos kapitalu) yra priva\xc4\x8dioje nuosavyb\xc4\x97je, prek\xc4\x97s ir darbo j\xc4\x97ga perkama ir parduodama laisvoje rinkoje, pelnas reguliariai reinvestuojamas arba investuojamas \xc4\xaf naujas technologijas ir \xc5\xabkio \xc5\xa1akas. \xc5\xa0iai sistemai taip pat b\xc5\xabdinga tai, kad investicijas, gamyb\xc4\x85, paskirstym\xc4\x85, pajamas ir kainas nulemia rinkos j\xc4\x97gos, o ne valstybin\xc4\x97 vald\xc5\xbeia. Visoms \xc5\xa1iuolaikin\xc4\x97ms Vakar\xc5\xb3 ekonomikoms b\xc5\xabdingas tam tikras kapitalizmo laipsnis. Skirting\xc5\xb3 rink\xc5\xb3 laisvumas, taip pat taisykl\xc4\x97s, kuriomis nustatoma kas gali ir kas negali b\xc5\xabti priva\xc4\x8dia nuosavybe, da\xc5\xbeniausiai yra vie\xc5\xa1osios politikos reikalas; d\xc4\x97l to daugelyje \xc5\xa1ali\xc5\xb3 egzistuoja vadinamosios \xe2\x80\x9emi\xc5\xa1rios ekonomikos\xe2\x80\x9c._NEWLINE_Kapitalizmas ekonomikoje prad\xc4\x97tas institucionalizuoti Anglijoje tarp XVI ir XIX a., nors kai kurie kapitalistinio \xc5\xabkio organizavimo principai egzistavo dar senov\xc4\x97je, o pirmieji merkantilinio kapitalizmo bruo\xc5\xbeai pasirei\xc5\xa1k\xc4\x97 v\xc4\x97lyvaisiais viduram\xc5\xbeiais. Kapitalizmas palaipsniui plito po Europ\xc4\x85 baigiantis feodalizmo epochai, o XIX-XX a. suteik\xc4\x97 pagrindines priemones industrializacijai did\xc5\xbeiojoje pasaulio dalyje.\n_START_SECTION_\nTeorijos\n_START_PARAGRAPH_\nDaugelis teorij\xc5\xb3, kurios v\xc4\x97liau buvo pavadintos kapitalizmo teorijomis, atsirado XVIII-XX a. - po to, kai prasid\xc4\x97jo pramoninis perversmas ir pl\xc4\x97t\xc4\x97si Europos imperializmas (tarp pagrindini\xc5\xb3 autori\xc5\xb3 \xe2\x80\x93 A. Smitas, D. Rikardo, K. Marksas), po Did\xc5\xbeiosios kriz\xc4\x97s (pvz., Keinsas) ir \xc5\xa0altojo karo metu (Hajekas, Frydmanas). \xc5\xa0ie teoretikai kapitalizm\xc4\x85 apib\xc5\xabdino kaip ekonomin\xc4\x99 sistem\xc4\x85, kurioje kapitalas yra privati nuosavyb\xc4\x97, o ekonominiai sprendimai yra lemiami rinkos, t. y. susitarim\xc5\xb3 tarp pirk\xc4\x97j\xc5\xb3 ir pardav\xc4\x97j\xc5\xb3._NEWLINE_Rinkos ekonomikai b\xc5\xabdinga asmenin\xc4\x97s iniciatyvos laisv\xc4\x97 ir jos skatinimas, individo laisv\xc4\x97, verslininkyst\xc4\x97s dvasia bei \xc4\xafstatymais \xc4\xaftvirtintos nuosavyb\xc4\x97s ir sutarties garantijos, institucijos. Laisvosios rinkos \xc5\xa1alininkai teigia, kad kapitalizmas ir rinkos ekonomika sukuria tinkamesnes prielaidas didesniam ekonominiam augimui ir priva\xc4\x8diai asmens veiklai (verslui, profesijai, darbui), nei valstyb\xc4\x97s reguliavimu pagr\xc4\xafsta ekonomika, kurioje yra didesnis vald\xc5\xbeios ki\xc5\xa1imosi laipsnis._NEWLINE_Dalis teoretik\xc5\xb3 teigia, kad pagrindinis kapitalizmo bruo\xc5\xbeas - privati nuosavyb\xc4\x97, tuo tarpu kiti akcentuoja laisv\xc4\x85 (\xc5\xbemogi\xc5\xa1kojo, finansinio ir kitokio) kapitalo, \xc5\xbeini\xc5\xb3, naujovi\xc5\xb3 jud\xc4\x97jim\xc4\x85 (globalizacij\xc4\x85)._NEWLINE_Dalis teoretik\xc5\xb3 (Friedrich Hayek) pabr\xc4\x97\xc5\xbeia savireguliuojan\xc4\x8dios ekonomikos, kuri n\xc4\x97ra centralizuotai planuojama vyriausyb\xc4\x97s, svarb\xc4\x85. Daugelis \xc5\xa1i\xc5\xb3 teorij\xc5\xb3 atkreipia d\xc4\x97mes\xc4\xaf \xc4\xaf \xc4\xafvairias rinkos ekonomikos garantijas (institutus), kurie Europoje buvo institucionalizuoti tarp XVI ir XIX a., \xc4\xaftvirtinant kolektyvin\xc4\x99 asmen\xc5\xb3 teis\xc4\x99 veikti kartu kaip \xe2\x80\x9ejuridiniams asmenims\xe2\x80\x9c (korporacijoms), teis\xc4\x99 \xc4\xafgyti, tur\xc4\x97ti ir perleisti kitiems (fiziniams ir juridiniams) asmenims nuosavyb\xc4\x99, gamybos veiksnius (\xc5\xbeem\xc4\x99, darb\xc4\x85, \xc5\xbeinias, praktin\xc4\x99 patirt\xc4\xaf), veikti laisvojoje rinkoje bei pretenduoti \xc4\xaf valstyb\xc4\x97s u\xc5\xbetikrinamas garantijas (teisingum\xc4\x85, teismus, teisin\xc4\x99 apsaug\xc4\x85 ir gynyb\xc4\x85), o ne naudotis feodaline apsaugos ir \xc4\xafsipareigojim\xc5\xb3 sistema, u\xc5\xbetikrinan\xc4\x8dia priva\xc4\x8dios nuosavyb\xc4\x97s teises.\n_START_SECTION_\nEtimologija\n_START_PARAGRAPH_\n\xc5\xbdodis \xe2\x80\x9ekapitalizmas\xe2\x80\x9c susij\xc4\x99s su gyvuli\xc5\xb3 prekyba ir nuosavybe senaisiais laikais. Manoma, kad jis kil\xc4\x99s i\xc5\xa1 lotyn\xc5\xb3 kalbos capitalis, o \xc5\xa1is \xe2\x80\x93 i\xc5\xa1 protoindoeuropie\xc4\x8di\xc5\xb3 kaput, rei\xc5\xa1kian\xc4\x8dio \xe2\x80\x9egalva\xe2\x80\x9c.'